ওয়েব ডেস্ক: কলকাতায় বসে বিশ্বজুড়ে সাইবার প্রতারণা। ইন্টারপোলের সূত্র পেয়ে দুষ্টচক্রের জাল কাটল সিআইডি। হাতেনাতে ধরা পড়েছে ৫ অভিযুক্ত। তাদের নাম রিচা পিপালওয়া, বিক্রমজিত্‍ পান্ধের, আকাশ সিং, নীলেশ রাস্তোগি এবং শুভ্রজিত্‍ পাল। পুলিস সূত্রে খবর, ওয়েবেল IT পার্কে কল সেন্টার খুলে বসেছিল এই পাঁচ অভিযুক্ত। সাইবার দুনিয়ায় নিজেদের পরিচয় দিত মাইক্রোসফ্‍‍টের কাস্টমার কেয়ার সাপোর্ট কোম্পানি হিসেবে। এইভাবে জার্মানি, কানাডা, সুইডেন ও ইন্দোনেশিয়ার বহু নাগরিককে প্রতারণা করে তারা। স্টেট ব্যাঙ্কের বাগুইআটি শাখার একটি অ্যাকাউন্টের মাধ্যমেই প্রতারিতদের টাকা অপরাধীদের হাতে এসেছিল। জার্মানি থেকে ইন্টারপোল মারফত অভিযোগ পেয়ে তদন্ত নামে সিআইডি। ৬ জুন রাতে অভিযান চালিয়ে হাতে নাতে ধরা হয় ৫ অভিযুক্তকে। সূত্রের খবর ধৃতদের জেরা করতে শহরে এসেছেন জার্মান পাবলিক প্রসিকিউটর ও হ্যানোভারের পুলিস সুপার। অভিযুক্তদের জার্মানি উড়িয়ে নিয়ে যাওয়ার চেষ্টা হতে পারে বলেও খবর।